
Numele şi prenumele: ANOCA DAGMAR MARIA / nume de scriitor: ANOCA DAGMAR MÁRIA. Pseudonime: JUS, j.s., Mária Suchanská.

Data şi locul naşterii: 28 decembrie 1951 Nădlac, Judeţul Arad, Romania.

Părinţi: Anoca Ioan Vasile, învăţător; Maria – profesoară.

Studii: Liceul Nădlac, secţia slovacă, bacalaureat  1970; Universitatea Bucureşti, specialitatea limba şi literatura slovacă- limba şi literatura română, 1970-1971;  Universitatea Komenský din Bratislava, 1971-1975. Doctor în  filologie(1981).

Profesia şi ocupaţia: cadru didactic; Institutor, învăţător, profesor la Liceul din Nădlac 1975-1992; lector la Universitatea Bucureşti, Facultatea de limbi şi literaturi străine, specialitatea limba şi literatura slovacă 1992-1999; 1999 conferenţiar. 

Domenii ale activităţii: istorie şi critică literară; lingvistică; poezie, proză; traducere.

Membră a  societăţilor de cultură:  Uniunea Scriitorilor din România; Asociaţia Slaviştilor din România, Societatea Culturală şi Ştiinţifică “Ivan Krasko”- Nădlac,România.

Membră în colegiul redacţional al revistei RAK, Bratislava, Slovacia.
Premii: Premiul Ministrului Culturii din Republica Slovacă pentru poezie şi activitate în rândul minorităţii slovace,  1992; Premiul Uniunii Scriitorilor din România pentru poezie (secţia minorităţi),1993; Premiul Uniunii Scriitorilor din România pentru istorie literară (secţia minorităţi), 2003; Marea Medalie a Sf.Gorazd din partea Ministrului Învăţământului Republicii Slovace, 2011, pentru activitatea din domeniul slovacisticii şi elaborarea manualelor destinate şcolilor cu limba de predare slovacă din România.

LISTA LUCRĂRILOR 
Volume 

Culegeri

Hľadanie sférického priestoru (În căutarea spaţiului sferic – articole de critică şi istorie literară, eseuri), Nădlac, Editura Societăţii Culturale şi Ştiinţifice Ivan Krasko,1997.

Literárne reflexie ( Reflecţii literare - articole, studii de critică şi istorie literară), Nădlac, Editura Societăţii Culturale şi Ştiinţifice Ivan Krasko, 1997;

Monografii, prelegeri, cursuri

Fonetika a fonológia slovenčiny. ( Fonetica  şi fonologia limbii slovace, prelegeri), Nadlak, 1998.
 Slovenská  literatúra v Rumunsku (Literatura slovacă din România),  Nadlak, 2002; ediţia a doua revizuită şi adăgită, 2011.

Úvod do slovenskej filológie (Introducere în filologia slovacă, în colaborare), Editura Universităţii Bucureşti, 2002.

Slovenská literatúra v 20.storočí. Obdobie medzi dvoma vojnami (1918-1945). Literatura slovacă din secolul XX. Perioada interbelică (1918-1945). Editura Universităţii din Bucureşti, 2009.
Studii şi articole cu caracter ştiinţific şi de difuzare a ştiinţei în diverse reviste ştiinţifice şi de cultură din ţară şi străinătate. Participări la sesiuni de comunicări ştiinţifice, simpozioane naţionale şi internaţionale, ş.a.
Traduceri:

Milo Urban, Taina lui Pavel Hron, în volumul Taina lui Pavel Hron, Nădlac, Editura Societăţii Culturale şi Ştiinţifice Ivan Krasko , Nădlac,  1999, p.  9- 17.

Alte traduceri în reviste: Arca, Familia, Luceafărul,  Oglinzi paralele,  Poesis; Literárny týždenník, Rak (Slovacia).

3.
4. Literatura slovacă în perioada interbelică (rezumat)

Fenomenul literar slovac din perioada interbelică, care prin tradiţie se suprapune intervalului de timp dintre anii 1918-1945, s-a dezvoltat în cadrul noului stat, Cehoslovacia (Československo),  constituit, în urma dezmembrării imperiului Austro-Ungar, pe data de 28.octombie 1918, datorită diligenţelor a mai multor forţe şi oameni politici din interior cât şi din afară, printre aceştia aflându-se viitorul preşedinte Tomáš Garrigue Masaryk (1850-1937) şi Milan Rastislav Štefánik (1880-1919), ultimul numărându-se, din voia destinului, şi printre personalităţile care au contribuit la întărirea raporturilor slovaco-române.

Oricât de precare ar fi fost (privind lucrurile din perspectiva dezvoltării ulterioare şi mai ales din cea a aspiraţiilor politice slovace de azi), condiţiile create în noua formaţiune statală, în care naţiunea o formau slovacii alături de cehi (de care îi legau, prin etnogeneză şi tradiţie cultura, limba), erau cu mult mai favorabile dezvoltării culturale decât înainte, mai ales în primii ani de după încheierea primului război mondial când poporul slovac nu se emancipase încă din situaţia grea în care ajunsese în ultimele decenii în cadrul fostului imperiu.

Astfel în 1920, la scurt timp după făurirea noului stat, au luat fiinţă cele mai însemnate instituţii de cultură, cum au fost Universitatea Komenský, Teatrul Slovac Naţional, ambele cu sediul la Bratislava (capitala Slovaciei), concomitent înfiinţându-se şi alte instituţii de învăţământ superior, precum şi şcolile de toate gradele, instituţii, asociaţii ale oamenilor de litere, ale artiştilor plastici, publicaţii de cultură etc.

Şi-au reluat apariţia revistele literare şi de cultură, cum a fost revista  Slovenské pohľady (Privelişti slovace)  şi s-au înfiinţat altele, oferind creatorilor posibilitatea de a publica lucrări literare, dar şi din alte domenii ale culturii: Mladé Slovensko (“Slovacia Jună”- revista tineretului studios), Elán (redactată din 1930 de poetul Ján Smrek), Slovenské smery (“Curente slovace”, revista organizaţiei scriitoriceşti), Vatra (Foc de tabara, rug), Svojeť (Neamul), DAV (revista tinerei intelectualităţi de stânga, denumirea fiind un acrostih: Daňo Okáli, Andrej Sirácky, Vladimír Clementis), mai târziu Tvorba (Creaţia, redactor E.B. Lukáč) ş.a. Întrucât tânăra generaţie dornică să iasă la lumină avea nevoie de spaţiu tipografic, au apărut mai multe almanahuri literare, dintre care remarcabil este Zborník mladej slovenskej literatúry (Almanahul tinerei literaturi slovace, 1924).

Literatura, în noile condiţii ale vieţii naţionale şi politice, degrevată de funcţiile de salvgardare a neamului, pe care era nevoită să şi le asume înainte de restauraţie (1918), a pornit pe un drum al dezvoltării neîngrădite, dinamice, cu deschideri spre alte culturi, trăsăturile definitorii ale literaturii slovace din această perioadă fiind, prin urmare, diversificarea şi diversitatea, pluralismul, dinamismul, contactele cu alte fenomene literare. Dintre acestea au rămas la fel de importante ca şi înainte, raporturile cu literatura şi cultura cehă, numeroşi scriitori urmând studiile superioare la Praga, la Universitatea Carolină, la Politehnică sau la alte instituţii de învăţământ superior, mai dezvoltat, în perioada de început, faţă de tinerele instituţii omologe din Slovacia. Unii artişti slovaci erau membri în asociaţii de breaslă cehe(de ex. pictorul Cyprián Majerník) şi invers, unele personalităţi de origine cehă s-au stabilit în Slovacia. Prin filieră cehă (traduceri, contacte personale etc.) au pătruns în literatura, resp. cultura slovacă impulsuri din literatura occidentală (de ex. futurismul, ideea de poezie pură, suprarealismul), pe de altă parte au fost inspiratoare în Slovacia curentele apărute în Cehia care şi-au pus amprenta pe opera unor poeţi slovaci, cum s-a întâmplat cu poetismul. Un alt context important a rămas cel al literaturii / culturii  ruse (de unde, de ex. au pătruns elemente ale constructivismului cultivat de Maiakovski). 

Prin tradiţie, istoriografia literară slovacă distinge în perioada dată mai multe subetape, această periodizare constituind şi după părerea noastră un instrument operativ în urmărirea dinamismului fenomenului literar interbelic. Acestea, în viziunea noastră, sunt: etapa de tranziţie (1918-1922); afirmarea noii generaţii (1922-1939); culminarea dezvoltării curentelor interbelice (1939-1945).

În ceea ce priveşte curentele literare cărora se datorează trăsăturile menţionate mai sus, ale fenomenului literar (diversificarea genurilor şi a speciilor, diversitatea şi bogăţia tematicii, dar şi pluralismul concepţiilor estetice, precum şi al platformelor ideologice), în perioada interbelică s-au impus într-un grad diferit, atât în poezie cât şi în cadrul prozei literare, mai multe tendinţe, direcţii, curente, iar în viaţa culturală şi cea literară au evoluat mai multe grupări de creatori.

Astfel în poezie s-au afirmat curente de dată mai veche, adică modernismul (varianta slovacă a simbolismului, cunoscută sub denumirea de “slovenská moderna”) cu varianta sa recentă, neosimbolistă; modernismul catolic; ruralismul; curente de avangardă,  suprarealismul (având două secvenţe:  “surrealizmus” şi “nadrealizmus”), poezia “socialistă” (numită uneori “proletară” adică poezia scrisă de poeţii  cu orientare de stânga, în planul formei cochetând cu avangarda, comportând tente futuriste, constructiviste).

Un proces asemănător a avut loc în cadrul prozei, iar diversitatea orientărilor I-a permis istoricului literar slovac Oskár Čepan să opereze o clasificare binară:  proza de factură realistă versus proza nonrealistă, aceasta din urmă incluzând ceea ce istoricul denumeşte “proza ornamentală,” proza lirizată, naturismul, “poeţii subiectului epic.”

Deci în mod analog poeziei, în cadrul prozei s-au afirmat, pe de o parte curentele care-şi continuau evoluţia de dinainte de 1918, la forma anterioară adăugându-se variantele noi, cum s-a întâmplat în cazul curentului realist având în literatura slovacă mai multe faze/ valuri/ etape: realismul descriptiv sau timpuriu (sfârşitul sec. al IXX-lea), realismul critic sau târziu (sec- XX), în cadrul căruia se actualizează şi elemente naturaliste. În perioada interbelică, din deceniul al treilea (după congresul scriitorilor de stânga) apare realismul socialist (cu o carieră şi “tentacule”desfăşurate, în cultura slovacă, cu o forţă de-a dreptul uimitoare). Metoda realistă este concurată, cu o evoluţie în paralel, de proza de factură nonrealistă/ modernistă (cu tente expresioniste, respectiv cu elemente lirizante, experimentale), culminând cu naturismul, o formă specifică a prozei lirice slovace de tip expresionist. 

În dramaturgie, în viaţa teatrală, în afara pieselor din repertoriul realist naţional (Jozef Gregor Tajovský), de inspiraţie istorică sau din contemporaneitate, a pieselor “de divertisment” (moştenite din perioadele anterioare,  deseori epigonice şi desuete, dar îndrăgite şi jucate de către artiştii amatori, cunoscută fiind dragostea slovacilor pentru teatru şi rolul imens pe care l-a jucat în cultura slovacă teatrul de amatori- unica, de fapt, formă posibilă a exercitării vocaţiei teatrale în limba maternă la slovaci până în anul 1918), şi-au găsit locul şi impulsuri, teme, idei de sorginte modernistă (simbolism, expresionism, experimentul), piese intelectualiste (drama de idei, drama lirică). Au apărut o serie de lucrări foarte apreciate care au reuşit să ţină pasul cu tendinţele europene, în lucrările dramaturgilor de succes cum au fost Ivan Stodola, Július Barč –Ivan, Peter Zvon. Pe lângă aceşti autori, mai mult sporadic  s-au dedicat scrierii pieselor de teatru şi alţii (scriitori sau actori).

În perioada interbelică şi în Slovacia teatrul începe să fie concurat de arta cinematografică.  

De bună seamă, au existat şi scriitori care, datorită caracterului aparte al operei lor au rămas apariţii singulare, cum a fost, de exemplu, cazul poetului Valentín Beniak şi, într-o oarcare măsură, cel al poetei Maša Haľamová ş.a.

Un caz special îl constituie situaţia şi opera poetului Andrej Žarnov (pe numele adevărat František Šubík, 1903-1982), azi apreciat ca fiind un poet „nepoetic“, coleg de generaţie al poeţilor catolici, asimilat cu aceştia mai mult forţat, decât pe baza poeticii comune. Poezia sa, axată pe teme politice, naţionale, marcată de orientarea sa politică favorabilă autonomiei Slovaciei e modestă cantitativ, cariera sa de poet fiind întreruptă când soarta l-a alungat departe de ţară. Renumit profesor de patologie, a participat, în 1943 în cadrul comisiei internaţionale de medici legişti la anchetarea cazului Pădurea Katyn, iar concluziile expuse într-o comunicare publică (Adevărul despre Pădurea Katyn), atribuind responsibilitatea pentru genocidul ofiţerilor polonezi organelor militare sovietice, avuseseră drept urmare decizia de a emigra, după terminarea războiului şi preluarea puterii de către forţele de stânga, în Occident. Reuşind la a doua tentativă, s-a aşezat în cele din urmă cu familia în USA. 

De asemenea, odată cu formarea noilor state pe vestigiile vechiului imperiu, apare problema scriitorilor slovaci din diaspora adică din afara „teritoriului naţional“/ etnic, soldată cu marginalizarea, izolarea sau pur şi simplu ignorarea (chiar dacă nu întotdeauna voită, sau, mai degrabă cu totul neintenţionată)  a unor creatori nu lipsiţi de interes pentru evoluţia fenomenului slovac în ansamblu, situaţie care are repercursiuni chiar şi azi în ceea ce priveşte definirea şi integrarea tuturor contextelor literare de expresie slovacă.

Un exemplu elocvent îl constituie dramaturgul Vladimír Hurban Vladimírov (1884-1950), trăitor pe meleagurile devenite parte a noului stat Iugoslavia,  descendent al unei renumite familii de fruntaşi naţionali din Slovacia, bunicul său Jozef Miloslav Hurban (1817-1888) fiind o strălucită prezenţă în perioada romantismului slovac, prietenul lui Ľudovít Štúr (1812-1856), participant la toate acţiunile, demersurile, manifestările şi iniţiativele slovace în vederea salvgardării, propăşirii şi culturalizării neamului, scriitor, critic, teoretician şi istoric literar. Cunoscut mai mult sub sigla VHV, dramaturgul a dat mai multe piese cu caracter postrealist (Záveje – Troiene, 1922; Zem – Holda, 1931), modernist şi experimental, trateză probleme de psihologie abisală, teme legate de condiţia umană în condiţiile noului veac – al XX-lea (S.O.S, 1923; Homo sapiens, 1924) şi a.

Un exemplu similar, dar totuşi aparte, îl constituie cazul scriitorului Peter Suchanský (1897-1979), născut în România, în oraşul Nădlac, care după ce  „reemigrează“ în Slovacia, contribuie la diversificarea fenomenului literar devenind scriitor de literatură populară (de divertisment), orientându-se spre romanele de aventuri pentru tineret (un număr de opt romane, dintre care amintim de ex. Zelené peklo – Infernul verde, 1946,1970; V Brazílii – În Brazilia,1932 ), dar totodată este socotit şi pionier al literaturii ştiinţifico-fantastice din cultura slovacă (Záhadné lietadlo – Avionul enigmatic, 1931).
Cât priveşte ştiinţele literaturii, perioada cunoaşte dezvoltare mai intensă datorită activităţii personalităţilor importante cum au fost criticii, teoreticienii, istoricii literari, esteticienii, structuraliştii, criticii de generaţie, cercetătorii şi cadrele universitare, dintre care în mod special trebuie amintiţi: Štefan Krčméry (1892-1955), Andrej Mráz (1904-1964), Mikuláš Bakoš (1914-1972), Milan Pišút (1908-1984), Rudo Brtáň (1907-1998; ocupându-se de creaţia lui Ivan Krasko, a vizitat de mai multe ori România şi a tradus câţiva dintre poeţii români
), Alexander Matuška 1910-1975  ş.a.

O importanţă aparte a avut-o pentru dezvoltarea gândirii teoretice înfiinţarea asociaţiei Spolok pre vedeckú syntézu (Asociaţia pentru sinteză ştiinţifică, cu orientare structuralistă, 1937-1947) ş.a.

Temele preferate şi importante se luau pe de o parte din arsenalul tradiţional – viaţa la ţară, problematica intimă, socială, naţională, dar au fost dezvoltate şi probleme caracteristice modernismului, cele de ordin psihologic care, de altfel, caracterizau epoca în genere, teme filozofice – cum e cercetarea condiţiei umane, libertatea, fericirea, simbioza cu natura, vina, imperativele morale, probleme teologice ş.a.m.d.

Diversificarea a atins, în perioada aceasta, nu numai planul conţinutului ci şi cel al formei, inventarul mijloacelor artistice, al modurilor de expunere, strategiile auctoriale. Au fost introduse elemente noi în structura operei literare, s-a diversificat   categoria personajului  literar ca şi cea a naratorului, cronotopul etc.

Vom prezenta, pe scurt, câţiva dintre cei mai însemnaţi reprezentanţi din această perioadă.

În poezie, Štefan Krčméry (1892-1955) şi Martin Rázus (1888-1937) fac parte din generaţia de tranziţie. Poezia amândurora stă sub semnul inspiraţiei naţionale şi simboliste /moderniste. Opera lor face legătura dintre epoca anterioară restauraţiei şi perioada de după, asigurând continuitatea fenomenului literar. De altfel, Š.Krčméry  a şi exprimat acest punct de vedere ca o exigenţă şi provocare adresată generaţiei sale, în revista de literatură şi cultură cu cea mai lungă existenţă Slovenské pohľady (1846) pe care a condus-o după ce a abandonat scurta sa carieră de preot evanghelic- luteran cu studii în Franţa. Poetica lui Štefan Krčméry, de sorginte modernistă, marchează volumele sale, care cu timpul tratează şi motive sociale, naţionale . Amintim un singur volum, Piesne a balady (1930). La drept vorbind,  Štefan Krčméry a fost mai degrabă teoretician şi eseist decât  poet, unul dintre primii esteticieni de marcă din cultura slovacă.

Štefan Krčméry este autorul unui sistem estetic propriu, construit, evident, sub influenţe europene, inspirat de romantici, filozofia idealistă, iraţionalism, intuiţionism (Arthur Schopenhauer, Benedetto Croce, Henri Bergson), aplicat la creaţia orală (de ex. studiul Estetika umenia prostonárodného - Estetica artei poporane), dar şi cea cultă (Prehľad dejín slovenskej literatúry a vzdelanosti - Tablou sinoptic al istoriei literaturii şi culturii slovace, 1920;  studiul Stopäťdesiat rokov slovenskej literatúry - 150 de ani de literatură slovacă, 1943 ş.a.). Rezumată în câteva cuvinte, esenţa concepţiei sale o constituie convingerea că istoria poeziei (arta verbală) coincide cu istoria trezirii la viaţă  a simţurilor. Operând cu categorii şi terminologie preluată de la alte forme de artă, pune alături lirica cu muzica, epica cu pictura, drama cu sculptura. Defineşte arta (inclusiv cea a cuvântului) cu noţiunile de ritm, translaţie, transfuzie: ritmul, având o singură dimensiune corespunde desenului, translaţia e bidimensională şi corespunde picturii, sau în literatură ea coincide cu motivele componente ale unei gradaţii- pădurea de aramă, de argint, de aur;  transfuzia, desigur, tridimensională caracterizând sculptura.

 Martin Rázus, încadrat de unii istorici literar la perioada antebelică,  a cultivat teme tradiţionaliste, naţionale, debutând cu volumul Z tichých a búrnych chvíľ ( Din clipele tăcute şi furtunoase, 1917), To je vojna! C est la guerre! (1919), în care se remarcă frumoasa baladă  Matka (Mama) povestind sacrificiul absurd şi inutil al mamei dornice să-şi vadă fiul măcar şi pentru o clipită, aşteptând în gară să treacă trenul. Cumplitul ger o preface în stană de gheaţă, pe când trenul, în care se află fiul ei, îşi schimbă ruta. 

 Volumele ulterioare cuprind poeme de ocazie (Hoj, zem drahá – Meleag iubit, 1919, elogiază apariţia noului stat), meditaţii. Autor de proză scurtă şi romane istorice, sociale, de valoare inegală (de ex. Svety- Lumi, 1929), a rămas în conştiinţa slovacilor datorită romanelor inspirate din copilăria şi adolescenţa sa: Maroško (1932), Maroško študuje  (Maroško la studii, 1934). A fost dramaturg, publicist, eseist ( Argumenty, 1932), unele din lucrările sale fiind reeditate parţial, după revoluţia de catifea, de cercetătorul slovac Michal Gáfrik (care este, de asemenea, editorul operelor complete ale lui Ivan Krasko printre ele numărându-se, evident, şi traducerile poetului slovac din poeţii români, în primul rând din Eminescu).

Noua generaţie care a început să se afirme în poezie începând cu deceniul al doilea este reprezentată în primul rând de Ján Smrek (1898-1982). Pe numele adevărat Ján Čietek, exponent al unei noi viziuni asupra vieţii şi creaţiei, adept al vitalismului, a intrat în conştiinţa literară ca un poet al sentimentelui de viaţă solar, plin de elan vital, senzualitate, erotism, exuberanţă şi euforie. Dovadă stau chiar titlurile culegerilor sale: Odsúdený k večitej žízni (Condamnat la veşnică însetare, 1922), Cválajúce dni (Zile în galop, 1925), Božské uzly (Noduri divine, 1929), Iba oči (Numai ochii, 1933). Volumul Básnik a žena (Poetul şi femeia, 1934) anunţă o anumită modificare, temperare a tonului, statutul femeii modificându-se de la cel al obiectului dorinţelor erotice, sau al admiraţiei la cel de prieten, tovarăş de drum, muză, sursă de inspiraţie, referinţă morală. Poetul a continuat să scrie în perioada celui de-al doilea război mondial, dând la iveală unul dintre cele mai frumoase poeme antirăzboinice, odă sub forma unui  cântec de beţie, adusă păcii, civilizaţiei, Baccardi.

În perioada postbelică versurile sale contribuie într-o măsură modestă la mersul înainte al literaturii slovace, se face însă cunoscut şi îndrăgit datorită volumelor de versuri  care au însoţit copilăria mai multor generaţii (Maľovaná abeceda – Alfabetul pictat). Poemele sale “de sertar” apar postum în deceniul al nouălea. Din cartea sa  memorialistică Poézia moja láska (Poezia dragostea mea, 1968) aflăm amănunte despre atmosfera epocii, disponibilităţile sale de scriitor, date despre colegii de breaslă. Traducător înzestrat, l-a tălmăcit în slovacă, printre alţi poeţi, pe F.Villon.

Emil Boleslav Lukáč (1908-1979), neosimbolist, cultivă o poezie introspectivă, intelectuală, reacţionează la problemele sociale, naţionale, dar şi la evenimentele care au loc în Europa, întrucât, asemenea altor poeţi din această perioadă, a trăit o bucată de vreme în  afara ţării, în cazul său la Paris. Poemele sale fac referiri la memoria culturală a spaţiului civilizaţiei europene, la idealurile creştinismului, denunţă ororile politicianismului, condamnă lipsa de cooperare, nedreptăţile, atrocităţile, teroarea războiului. Cultivă, de asemenea, lirica intimă. Istoria literară slovacă decelează ca o trăsătură fundamentală a operei lui poetice “dolorismul”, dat de atitudinea sa faţă de realitate, modul în care îşi selectează temele şi mijloacele artistice (simboluri, biblisme, elemente livreşti etc.). Printre culegerile sale se numără volumele de versuri Spoveď (Confesiune, 1922), Dunaj a Seina (Dunărea şi Sena, 1925), O láske neláskavej (Despre iubirea lipsită de tandreţe,1928), Spev vlkov (Cântul lupilor, 1929), Križovatky (Intersecţii, 1929), Elixír (1934), Moloch (1938),  Bábel (1944) s.a.  A fost, asemenea mai multor poeţi din epocă, traducător. Din maghiară l-a tradus pe simbolistul Ady Endre, prietenul lui Octavian Goga.

Valentín Beniak (1894-1973) e o apariţie singulară în poezia slovacă, întrucât constituie o fericită sinteză a experimentelor poetice din perioada interbelică. În creaţia sa se răgăsesc elemente care trimit la poetismul ceh, suprarealismul european, ceh şi slovac.Opera sa este proteică, bogată în exprimare metaforică, cu o abundenţă a imaginilor poetice. A debutat relativ târziu cu volumul Tiahnime ďalej oblaky ( Să mergem mai departe, nori, 1928). Culminarea operei sale o constituie tripticul Žofia (Sofia, 1941), Popolec (Miercurea cenuşii, 1942), Igric (Bard, 1944) în care ajunge la un echilibru dintre aspectele naţionale şi cele  universale. Anterior a încercat s-o facă de pe poziţiile creştinismului în poemul Štyri legendy sv.Grála (Cele patru legende ale Sf. Graal, 1941). Conform părerilor istoricilor literari slovaci, epopeile lirice “Sofia” şi “Miercurea cenuşii” constituie un elogiu la adresa principiului feminin, a femeii, care este deopotrivă poezie şi înţelepciune, cunoaştere şi simţire, purtătoarea frumuseţii. Iar frumosul suprem este valoarea prin care pot fi depăşite limitele impuse de condiţia umană şi se poate atinge absolutul către care aspiră sufletul omului. Motivele biblice, căutarea mântuirii, femeia arhetipală, femeia protectoarea păcii, polifonia caracterizează şi cel de-al treilea volum al tripticului. Poetul, în ipostaza de trubadur modern, se confruntă cu epoca zbuciumată de război, mâhnit şi supărat de ceea ce îl înconjoară.

Pentru atitudinea sa conformistă din timpul războiului, după eliberare o bucată de vreme a fost redus la tăcere, răstimp în care a tradus mult din literatura universală. După dezgheţul politic, când i s-a permis sa publice,  a scos volume de versuri, memorialistică. Împreună cu Emil Boleslav Lukáč au fost adevăraţi artizani ai formei, implementând statornic sonetul şi alte forme poetice fixe, demers care continuă eforturile antecesorilor din generaţia realistă, Svetozár Hurban Vajanský (1847-1916) şi Pavol Országh Hviezdoslav (1849-1921), de a da în cultura slovacă replici ale valorilor europene şi universale. Astfel de întreprinderi de ordin cultural a realizat, printre alţii, în perioada contemporană controversatul Vojtech Mihálik (1926-2001).
Suprarealismul a adus noi imbolduri, motive, teme, surse de inspiraţie datorită noii tehnici scriitoriceşti şi a noului mod de abordare a expresiei asrtistice, dicteul automat, îmbinând, cum de altfel a procedat suprarealismul în genere, imagini/ elemente îndepărtate în metafore sugestive, originale, insolite, gramatical deseori realizate ca metaforă genitivală, puţin cam străină spiritului limbii slovace, dar susţinând caracterul intelectualist al curentului. Caracteristică era şi metafora “evantai”, care sugera o multitudine de asociaţii de idei şi de imagini.

În cultura slovacă, un rol important pentru implementarea suprarealismului l-au jucat publicaţiile colective, în care au apărut declaraţii programatice, luările de poziţie, Áno a nie (Da şi nu), afirmaţia referindu-se la susţinerea progresului iar negaţia la repudierea  a tot ce este perimat, reacţionar.

Curentul, denumit în slovacă cu un termen de provenienţă franceză - “surrealizmus” (< fr.surréalisme), a fost desemnat după izbucnirea războiului cu termenul neaoş de “nadrealizmus” pentru a exprima şi în acest mod atitudinea progresistă a membrilor grupării, nucleul căreia îl formau poeţi ca Ján Brezina (1947-1997), Pavel Bunčák (1914-2000), Július Lenko (1914-2000), Ján Rak (1915-1969), Vladimír Reisel (1919-) Štefan Žáry (1918). Gruparea fiind deschisă, membrii ei erau şi artişti plastici, ca Štefan Bednár, Ján Mudroch, Peter Matejka, sau filozof, cum a fost Igor Hrušovský (1907-1978), sau istorici literari ca Mikuláš Bakoš, Michal Považan (1913-1952) ş.a. De asemenea au debutat ca poeţi suprarealişti mai tinerii Ján Kostra, Pavol Horov.  

Rudolf Fabry (1915-1982), cunoscut ca personalitate de frunte a suprarealismului slovac a debutat cu volumul Uťaté ruky (Mâini retezate, 1935), producând cu lipsa de prejudecăţi şi nonconformismul său valuri de scandal, cum se întâmpla bunăoară şi cu  alte manifestări ale suprarealiştilor, care cereau, mai ales prin vocea poetului Vladimir Reisel, aidoma suprarealiştilor de aiurea, “frumosul convulsiv”. Alte culegeri importante sunt Vodné hodiny hodiny piesočné (Ceas cu apă ceas cu nisip), Ja je niekto iný (Eu sunt altcineva, 1946) ş.a. După război a mai publicat volume de versuri,  unele ilustrate cu lucrările grafice sau colajele autorului, care era înzestrat cu  talent plastic.

Conform surselor, Rudolf Fabry, având convingeri  de stânga şi activităţi ilegale, ar fi călătorit în România cu misiuni de partid, fiind chiar arestat.

Dintre scriitorii catolici cel mai de succes şi mai fecund a fost Rudolf Dilong (1905-1975), numărul lucrărilor sale (poezie, proză, teatru), de valoare inegală, publicate şi sub pseudonim, trecând de o sută. Asemeni altor poeţi, s-a conformat regimului din timpul existenţei statului de orientare nazistă (Slovenská republika, 1939-1945), fiind nevoit să se exileze după terminarea războiului. A trăit mulţi ani în U.S.A. Creaţia sa se caracterizează prin inflexiuni ruraliste, poetiste, suprarealiste, simboliste, expresioniste. Lirica intimă, ca şi proza sa, dezvăluie un suflet zbuciumat, urmărit de amintirile amare ale unui copil rămas orfan de mamă şi neînţeles de familie. Religiozitatea sa se distinge printr-un efort al asumării conştiente, poetul fiind un preot catolic, călugăr franciscan modern, care după o profundă plonjare în mistic şi comuniune cu divinitatea, ieşea din biserică, îşi ridica sutana şi se urca pe motocicletă pentru a ajunge mai degrabă la prietenii săi - poeţii. Dintre volumele sale menţionăm: Helena nosí ľaliu (Elena poartă un crin,  1935), Mladý svadobník (Tânărul nuntaş,  1936), Ja, svätý František (Eu, sf.Francisc,  1938), Honolulu, pieseň labute (Honolulu, cântec de lebădă, 1939), Somnambul (1941). Dintre romane amintim Človek s láskou (Omul cu iubirea, 1944).

Alţi reprezentanţi ai acestui curent (care nu a avut în fond un program comun formulat explicit, ca la suprarealişti, de ex., şi a fost recunoscut ca atare post factum de către istoricul literar Rudo Brtáň),  sunt: Pavol Gašparovič Hlbina (1908-1977), poet  al cărui debut Začarovaný kruh (Cerc vicios, 1932), constituie semnalul afirmării unei noi prientări, cea a modernismului catolic, singurul autor care după reducerea la tăcere, persecutarea sau exilarea membrilor grupării, a încercat un oarecare compromis cu regimul comunist, tentativă soldată cu publicarea unor volume de versuri şi în perioada interbelică; Janko Silan (pe numele adevărat Ján Ďurka, 1914-1984), considerat azi ca cel mai reprezentativ dintre scriitorii catolici;  Gorazd Zvonický, Mikuláš Šprinc, Ján Haranta, Paľo Ušák-Oliva, Svetoslav F.Veigel şi mai tânărul Karol Strmeň (1921-1994), care nu s-a retras din viaţa laică, a emigrat şi a profesat în U.S.A. ca romanist, s-a dedicat traducerii, activitate pentru care I s-a decernat  prestigiosul titlul de Cavaler al Palmierului Academic. Alături de liricii lumii l-a tălmăcit în limba slovacă şi.pe Eminescu.
Dintre poeţii din  gruparea de stânga s-a remarcat Laco Novomeský. Poezia sa, spre deosebire de Ján Poničan (1902-1978), spirit rebel, patetic şi temperamental (un “talent brut” cum l-a numit Štefan Krčméry) reuşind să scandalizeze publicul cu volumul său cu tente futuriste şi anarhiste Som, myslím, cítim a vidím, milujem všetko len temno nenávidím (Sunt, gândesc, simt şi văd,  iubesc totul, doar bezna o urăsc, 1923), este mai bogată în idei, în expresie, bazând pe imagini artistice, construită cu mijloace lirice.

Laco Novomeský (1904-1976) e autorul culegerilor care redau sentimentele iscate de observarea realităţii, notaţii, dar şi reflecţii. Chiar în primul său volum Nedeľa (Duminica, 1927), regăsim motive universale, cum e curgerea timpului, în poemul celebru, cu elemente autobiografice, denumit simplu Báseň (Poem). În cel de-al doilea volum, marcat de poetismul ceh, Romboid (1932), prind viaţă motivele exotice, metafore ale copilăriei (tumbele maimuţelor), dar se actualizează şi aspecte ale realităţii care în cele din urmă dezintegrează, sparg în cioburi (romburi, de unde şi titlul volumului), imaginea fericirii. Volumul Otvorené okná (Ferestre deschise, 1935), cuprinde motive şi teme de actualitate sau meditaţii pe motive  filozofice, dorinţa de deschidere spre lume. Nevoia de certitudini, siguranţă, şi neputinţa de a ocroti din culegerea Svätý za dedinou (Sfântul de la marginea satului, 1939) constituie reacţia poetului la modificarea situaţiei în preajma izbucnirii războiului mondial.

Următorul volum Pašovanou ceruzkou (Cu ajutorul creionului de contrabandă, 1948) înmănunchează poeme scrise în detenţie (fiind comunist), apărute după terminarea războiului. Condamnat pe nedrept pentru naţionalism burghez, alături de alţi luptători antifascişti de orientare comunistă, a fost întemniţat ani în şir. După ce a fost pus în libertate şi reabilitat în anii dezgheţului politic (deceniul al şaptelea, secolul douăzeci), a scos poeme inspirate din trecut.  A rămas o conştiinţă adevărată, om integru care a încercat să-I ajute pe oamenii de cultură. În anii şaizeci, datorită relaţiilor sale I-a înlesnit lui Roman Jakobson vizitarea Cehoslovaciei, iar pe Milo Urban să revină în viaţa literară.

De la  Ľudmila Podjavorinská (1872-1951), prima poetă care a publicat poezie în volum, ştafeta a fost preluată şi dusă mai departe, în perioada interbelică, de către poeta Maša Haľamová (1908-1995). Opera ei, de dimensiuni modeste, cu o expresie simplă, comportă o încărcătură emoţională capabilă să producă impresie artistică  puternică, fapt dovedit de culegerile Dar (1928), Červený mak (Macul roşu,1932). Şi-a continuat activitatea şi în perioada postbelică: Smrť tvoju žijem (Trăiesc moartea ta, 1966). Este cunoscută, de asemenea, datorită lucrărilor  pentru copii, precum şi în ipostaza de traducătoare.

Proza a înregistrat câţiva autori importanţi; mai ales în privinţa romanului s-au produs paşi importanţi, având în vedere că în evoluţia literaturii slovace romanul (modern) s-a impus relativ târziu. 

În primii ani de tranziţie prozatorul Jégé (1866-1940; cu numele adevărat Ladislav Nádaši, primul pseudonim al său fiind Dr. Ján Grob, de unde iniţialele reunite ale celui de-al doilea pseudonim)  a contribuit la îmbogăţirea realismului slovac cu elemente naturaliste, în principal în romanele sale, dintre care este considerat ca cel mai reuşit romanul  istoric Adam Šangala (1923). Construit ca o permanentă încercare de restabilire a echilibrului pierdut datorită încălcării unor reguli, legi, principii, ieşirii din tiparul impus de societate, vremuri, aduce aminte de romanul picaresc întrucât eroul trece prin diverse medii, păţanii, cunoaşte diferite straturi sociale, se regăseşte în diverse situaţii. De la un biet copil de ţăran iobag spânzurat pentru braconaj, prin cariera de oştean, slugă la aristocraţi, argat la han, ajunge calfă şi meşter tăbăcar însurat cu aleasa inimii. Autorul, care l-a citit în tinereţe pe Zola, deşi nu este adeptul curentului naturalist, adoptă strategiile acestuia  în câteva secvenţe. Aristocraţii îl privesc pe Adam ca pe o fiinţă inferioară, evaluându-l despuiat, cu amânuntul ca pe un animal bun de prăsilă sau de muncă. 

Compoziţia încadrată – acţiunea începe cu execuţia tatălui şi se încheie cu execuţia fiului, precum şi destinul tragic al eroului pun în evidenţă concluzia autorului: omul ca specie rămâne neschimbat, în ciuda aspiraţiilor sale de emancipare, fiind determinat de mulţi factori. Varianta cinematografică postbelică reliefează rolul naratorului de tip obiectiv şi omniscient în zugrăvirea cadrului istoric, al relaţiilor din societatea slovacă a secolului al XVII-lea, din perioada contrareformei şi a luptelor antiotomane.

Dintre celelalte scrieri de inspiraţie istorică amintim romanul Svätopluk (1928), în care conform cu viziunea sa, scriitorul nu respectă adevărul istoric, pe de o parte, iar de cealaltă demitizează personajul principal. Idealizat pe vremea romanticilor, eroul- regele slovacilor din antichitate, este prezentat de autor la modul anacronic, din perspectiva omului contemporan ca o întruchipare a elementarului, ca un om care acţionează instinctiv, nu raţional. Dintre povestirile inspirate din actualitate,  marcate de determinismul biologic, demnă de menţionat este Cesta životom (Drumul prin viaţă, 1930). Tentativele sale din domeniul dramaturgiei nu sunt relevante.

În primele decenii ale secolului al XX-lea îşi continuă activitatea generaţia realistă din cel de-al doilea val (sau generaţia realismului târziu): Božena Slančíková- Timrava (1867-1951), Jozef Gregor Tajovský (1874-1940) şi alţii. Astfel realismul critic şi-a găsit un exponent de marcă în persoana scriitorului Janko Jesenský (1874-1945) cu romanul său Demokrati (vol.I 1934, vol.II.1938) unde prezintă cu ironia sa percutantă şi inconfundabilă practicile politicianiste din perioada interbelică. Memorabil este faptul că aduce un topos nou – cel al unui mare oraş, acţiunea desfăşurându-se în capitală.

În centrul vieţii literare, însă, se situează noua generaţie care aspiră la statutul de creator de canon literar, dar nici această generaţie de tineri prozatori care şi-au făcut intrarea în literatură după anul 1918 nu a fost monocromă. După cum reiese din cele arătate mai sus, s-au cristalizat mai multe orientări, grupări, curente. Chiar şi în cadrul aceleiaşi tendinţe scriitorii s-au distanţat, particularizat. Tinerii scriitori, receptivi la nou, la impulsurile venite din societate, educaţi, cultivaţi, cunoscători de limbi străine, cu acces la alte culturi, îndeosebi la cele din Occident, au implementat şi au valorificat elementele expresioniste, au inovat expresia artistică. Acestea se regăsesc cu precădere în lucrările unor scriitori ca Tido Jozef Gašpar (1893-1972), Ján Hrušovský (1892-1975), Ivan Horváth (1904-1960), Gejza Vámoš (1901-1956). De asemenea, în beletristică pătrund elemente lirice, acestea, treptat, invadând toate componentele structurale ale operelor prozastice, de la limbaj până la narator.

Încadrat de Oskár  Čepan la categoria scriitorilor de proză de factură ornamentală, nonrealistă, Ivan Horváth, autor al lucrărilor Mozaika života a snov (Mozaicul vieţii şi al viselor, 1923), človek na ulici (Omul din stradă, 1928), Strieborný prach (Praful de argint, 1929), Vízum do Európy (Viză pentru Europa, 1930), Tak sa to malo stať (Aşa trebuia să se întâmple, 1944),  Život s Laurou (Viaţa cu Laura, 1948) fusese considerat de alţii drept expresionist, dadaist, poetist, el personal numindu-se “romantic raţional”. Aducând nou suflu în proza slovacă, urmăreşte modul în care se schimbă identitatea omului, exprimă noul sentiment de viaţă sub imperiul permanentelor schimbări impuse de dinamismul vieţii, a noii civilizaţii. A introdus spaţiul exotic ca loc al desfăşurării acţiunii (Paris, Dresda, lumea cosmopolită a centrelor urbane sau cea a porturilor maritime). Avea o mare simpatie pentru tot ce era francez, concretizată într-un elogiu adus capitalei culturale a Europei, dar şi culturii franceze în general, Návrat do Paríža (Întoarcerea la Paris, scrisă în 1937, publicată în 1947), care a constituit un fel de “corpus delicti” la procesul ce I s-a intentat, alături de alţii, după terminarea războiului, în primii ani de  dictatură proletară, în temeiul acuzaţiei de naţionalist burghez. 

Imaginea modernă a satului slovac  o datorăm lui Jozef Cíger-Hronský (1896-1960) cu romanele sale “Pâinea” şi Jozef Mak, şi lui Milo Urban(1904-1982), autor al celebrului roman Živý bič (Biciul viu, 1927, în româneşte în 1969). Dacă ar fi să facem o apropiere dintre aceşti doi scriitori şi artiştii plastici emblematici pentru epocă, am putea spune că atmosfera din romanul lui Urban se aseamănă cu cea din lucrările pictorului slovac Martin Benka (1888-1971), iar cea din romanul lui Hronský cu Miloš Bazovský (1899-1968).
Nici unul dintre cei doi scriitori, nu s-a rezumat doar la crearea unei imagini poetizate, lirizate sau unanimiste, expresioniste a satului, ci au cultivat şi alte teme, din domeniul psihologiei şi filozofiei, cum sunt problema vinei şi a pedepsei, a responsabilităţii pentru fapte, a libertăţii de acţiune. Ei însă diferă ca atitudine faţă de viaţă, Milo Urban evidenţiind  activismul, iar Jozef Cíger-Hronský (Jozef Mak (1933) pasivitatea ca mod de existenţă şi raportare la lume, îmbogăţind galeria de personaje cu noi caractere. 

Libertatea omului, asumarea responsabilităţii sunt teme importante tratate de Milo Urban. Editorial a debutat cu nuvela  Jašek Kutliak spod Bučinky (Jašek Kutliak de la Bučinka, 1922) încă din acest moment fiind clare semnele unei noi abordări în privinţa motivaţiei faptelor, a naratorului (de factură nonrealistă, care nu explică totul, nu cunoaşte şi cele mai tainice unghere ale sufletului personajelor sale), a personajului,  cu o fire deosebită faţă de personajele de tip realist, de până atunci. Milo Urban a fost maestru al formelor scurte, printre cele mai realizate lucrări din literatura slovacă în genere numărându-se povestirile şi nuvelele sale din volumul Výkriky bez ozveny (Strigăte fără ecou, 1928), dintre care de mare subtilitate este povestirea  Staroba (Bătrâneţea, tradusă în româneşte de O. Štefanko şi Florin Bănescu, 2002), asemuită de către istorici literari, cum este Ján Števček, cu lucrarea lui Tolstoi, “Moartea lui I.Ilici.” Se remarcă, de asemenea, nuvela Za vyšným mlynom  (La moara din deal, 1926, tradusă în română de C.Barborică, 2002) unde scriitorul sondează profunzimile psihologice, motivaţia şi asumarea faptelor (crimă pasională). Nuvela a devenit sursa libretului operei Krútňava (Vârtejul)  compusă de Eugen Suchoň (1908-1993). Milo Urban a mai scos volumul de povestiri  Z tichého frontu (De pe frontul liniştit, 1932).

Romanul Živý bič, intitulat metaforic (biciul îl constituie comunitatea satului Ráztoky, răzvrătită pentru a-şi redobândi demnitatea) are la bază, conform criticii literare monumentalizarea, efect obţinut atât în planul personajelor, zugrăvite plastic cu ajutorul diverselor mijloace (detaliul, epitetul, alegoria, antiteza, pentru a menţiona câteva), cât şi în planul acţiunii. Unele dintre personaje se transformă în simboluri şi amintesc de eroii miturilor greceşti. Un caz exemplar îl constituie bătrâna Ilčíčka care vrând să dejoace destinul nefast, îl atrage. Ca  să-şi salveze copilul de la moarte sigură dacă este prins ca dezertor, îl trimite pe front. Războiul însă nu-i cruţă nici pe cei tineri şi neştiutori, aşa se face că Štefan este ucis, iar bătrâna lui mamă, neconsolată, se transformă într-o forţă uriaşă care îi atrage pe săteni, mulţimea dobândind puterea unui adevărat bici viu. Alte personaje, cu nume simbolice ( Eva Hlavajová, Adam Hlavaj ş.a.)  întregesc lumea satului. Adam preia conducerea şuvoiului de oameni care se răzvrătesc împotriva autorităţilor, aruncând astfel mănuşa în faţa destinului.  Sinteza dintre folcloric şi cult, manifestată în modificarea ritmului timpului epic, detaliul expresiv, decuparea amănuntelor esenţiale (cum este motivul mâinii), conferă romanului o putere de convingere deosebită. Datorită calităţilor sale a şi fost curând tradus în mai multe limbi, transpunerea în limbaj cinematografic în perioada interbelică eşuând din cauza afirmării forţelor de dreapta. Filmul s-a realizat abia după cel de-al doilea război mondial în regia lui Martin Ťapák, cunoscut regizor (a turnat şi alte filme - adaptări după opere literare).

Milo Urban a scris şi a publicat mai multe romane(unele marcate de compromisul pe care l-a acceptat, ca persoană ajunsă în dizgraţia comuniştilor, cu domiciliu forţat şi blamare publică din cauza colaborării sale cu regimul nazist din  perioada războiului), precum şi scrieri memorialistice, fără a egala însă valoarea prozelor din cele două volume şi a romanului “Biciul viu.” 

Scriitor greu de încadrat, Jozef Cíger Hronský, funcţionar la Matica slovenská, om înzestrat cu talent artistic (în timpul exilului în America de Sud şi-a întreţinut familia ca desenator şi decorator la o fabrică de ceramică), spirit organizatoric şi managerial (a pus pe picioare tipografia instituţiei Matica slovenská, Neografia, care şi azi este o mândrie în materie de tehnică tipografică).  Autor al multor volume de proză scurtă şi romane, stând, la început, sub semnul bonomiei implementate de Martin Kukučín, curând îşi găseşte stilul personal, inconfundabil. 

Considerat azi ca reprezentant al realismului psihologic, capodoperele sale Chlieb (Pâinea, 1931), Jozef Mak (1933) se circumscriu temei satului, dar ele nu sunt “ruraliste”. Faţă de perspectiva tradiţionalist realistă, precum şi cea socialist realistă, Jozef Cíger Hronský prezintă lumea satului în virtutea convingerii că “viaţa trebuie îndurată”. Concomitent cu dezvoltarea temei războiului, scriitorul creează personajul aparte al lui Gráč din romanul Pisár Gráč (Scriptorul Gráč, 1940), care în urma experienţei traumatizante a conflagraţiei mondiale, caută soluţii să-şi revină din şoc, găsind una dintre căi în comunicarea cu semenii. 

Un personaj deosebit de interesant l-a creat Jozef Cíger Hronský în romanul. Andreas Búr Majster (Andreas Meşterul Viforului, 1948), apărut în exil. Andreas este un om ieşit din comun, cu un destin neprielnic (orfan, sărac, oscilând între datorie şi iubire) care încearcă în zadar să se integreze în societate. Ceea ce-l singularizează este capacitatea sa de a-şi cânta supărările. Cântul îi aduce alinarea, dar în acelaşi timp este şi un mod bizar de a vorbi cu divinitatea, de a-I fi egal. Răstălmăcind încercările lui de a-I ajuta pe semeni în timpul unei epidemii, Andreas este ucis de mulţime, iar în clipa morţii o rază de lumină poposeşte pe trupul transformându-se în stană de piatră – harul divin pogoară asupra lui, protejându-l, în cele din urmă, transformându-l în legendă.

Romanul Svet na Trasovisku (Lumea de la Trasovisko, 1960), situează acţiunea într-un spaţiu fictiv,  apelativul trasovisko desemnând un sol instabil, mocirlos sau mişcător, nisipuri mişcătoare, sugerând situaţia din timpul războiului, instabilă, incertă şi răstălmăcită din mai multe puncte de vedere: politic, moral, social. Ridică problema gravă a responsabilităţii omului, chiar a unei naţiuni, în faţa istoriei. Scriitorul a rămas până la moarte fidel ideii statului slovac naţional, din această perspectivă considerând că Republica slovacă, instituită în timpul războiului era o valoare sacră., iar insurecţia naţională antifascistă, o blasfemie la adresa poporului, care, în sfârşit, căpătase o formă de stat. Aceste convingeri ale autorului au stârnit reacţii diferite, multă lume exprimându-şi dezacordul. Pentru a-şi apăra teza,  autorul introduce în mod expres personaje a căror fapte, sau păreri susţin argumentele în favoarea autorului. Printre aceste personaje se numără şi unul din afara colectivităţii naţionale, ceea ce vroia să însemne că este imparţial, dar care înţelege perfect cum stau lucurile, întrucât a avut parte de o experienţă similară, şi anume -  un ofiţer român. 
Dacă Ľudmila Pojavorinská a fost prima scriitoare care a reuşit, cu adevărat, să apropie literatura destinată copiilor cu lumea acestora, Hronský a fost un iniţiator în privinţa editării periodicelor pentru copii (faimoasa revistă Slniečko – Soare) şi autor al unor volume drăgălaşe pentru copii Budkáčik a Dubkáčik (titlul este dat de numele celor doi purceluşi despre păţaniile cărora este vorba în volum),  Smelý Zajko (Iepuraşul cel viteaz) etc.

La nivelul expresiei, atât în lucrările lui Milo Urban, cât şi în cele ale lui Hronský, se poate remarca înnoirea inventarului de mijloace şi procedee, moduri de expunere, cum sunt, de exemplu monologul interior, dialogul interior, diferite tipuri de vorbire, pe lângă clasicele categorii de vorbire directă şi cea indirectă, se utilizează din ce în ce mai mult stilul indirect liber, vorbirea directă liberă şi ceea ce stilistica slovacă numeşte “vorbirea mixtă” (elemente caracteristice limbajului personajelor transpuse şi utilizate în registrul povestitorului). Apar diferite categorii şi ipostaze ale naratorului- naratorului omniscient I se opune acum naratorul subiectiv, naratorul –personaj, implicat în acţiune etc.

La scriitori interbelici se manifestă lirizarea în grade diferite, pe diferite  planuri ale structurii operei, atingând apogeul în proza naturistă. Curentul naturist, concept şi termen introdus de istoricul literar Oskár Čepan, în lucrarea sa de căpătâi Kontúry naturizmu, înainte utilizându-se denumirea, puţin cam vagă de lyrizovaná próza -“proză lirizată” (echivalat de istoricii literari români cu sintagma “proza lirică”), sinteză a folclorului autohton (motive arhaice, mituri, elemente de baladă şi basm) cu impulsuri venite din literaturile occidentale (franceză, cea elveţiană de expresie franceză, prin  Jean Giono, resp. Charles Ferdinand Ramuz; literaturile nordice, de ex. Knut Hamsun), cu elemente expresioniste şi influenţele tendinţelor moderne din filozofie şi psihologie, cuprinde scriitori a căror debut avusese loc la date foarte apropiate (1936, 1937; fără  a constitui, totuşi, un grup organizat, cu un program explicit), precum Ľudo Ondrejov, Dobroslav Chrobák, Margita Figuli, František Švantner.

Ľudo Ondrejov (1901-1962, autor al unei emoţionante lucrări despre copilărie, maturizare, dragoste filială şi cea maternă, localizate în mijlocul frumuseţilor naturii slovace- ceea ce-I conferă calitatea de “evergreen” – termen utilizat de poetul Milan Rúfus, Zbojnícka mladosť (Tinereţe de haiduc, 1936, tradus în româneşte sub titlu de Copilăria haiducului, 1979), continuând destinul eroului în volumul al doilea- care-I poartă numele, Jerguš Lapin. Ľudo Ondrejov este, de asemenea, autorul mai multor cărţi de aventuri pentru tineret, precum şi al mai multor volume de versuri, de vreme ce a debutat ca poet.

Dobroslav Chrobák (1907-1951), de formaţie exactă, inginer electrotehnist, director al radiodifuziunii slovace,  eseist, istoric literar, prozator, s-a înscris în istoria literaturii slovace cu lucrări de proză scurtă, povestiri şi nuvele, debutând editorial cu volumul Kamarát Jašek (Camaradul Jašek, 1936) care a stârnit controverse, datorită  temelor de circulaţie europeană, reluate de autor (de ex. întoarcerea soţului dat dispărut pe front).

Emblematică pentru creaţia sa rămâne nuvela amplă (numită de istoricii literari slovaci “románová novela”- nuvelă-roman) Drak sa vracia (Se-ntoarce Dracul, 1943). Personajul principal, pe numele său adevărat Martin Lepiš Madlušovie, privit de consăteni ca o fiinţă misterioasă, malefică, de unde şi porecla Dracul, revenit în satul natal după o lungă perioadă de absenţă, în dorinţa de a recâştiga încrederea semenilor săi se angajează să aducă acasă oile din munţi, ameninţate de un incendiu iscat din senin. Sătenii îl acceptă doar după ce primarul satului şi fostul său rival, Šimon Jariabek, îşi asumă responsabilitatea să-l însoţească pe acesta în marea încercare. Acţiunea nu este spectaculoasă, personajele sunt mai mult tăcute, această parcimonie în vorbire devenind chiar o ipostază a modului de comunicare între bărbaţi “vorbire bărbătească” - Chlapská reč, motiv principal al unei povestiri cu acelaşi titlu, şi o exteriozare a principiului masculin mereu prezent în opera lui Chrobák.

Acţiunea modestă este contracarată de compoziţia complexă, chiar artificioasă, desfăşurarea subiectului concret având mai multe planuri şi falii, odată cu alternarea succesivă a trei naratori, la sfârşit cititorul constatând că de fapt tot acest “basm”, cum îşi denumeşte lucrarea autorul, este povestit de bunica Eva nepoţilor săi. Inovarea structurală a compoziţiei precum şi mistificarea  naratorului sunt doar câteva procedee de insolitare a textului literar din nuvela a cărei motto este luat din romanul Lord Jim al scriitorului englez de origine polonă, Joseph Conrad, acest element exotic fiind dovada pe lângă altele a deschiderii intelectualităţii slovace la impulsuri venite din cultura europeană, mai ales din Occident, din spaţiul anglofon, dar şi cel francofon, sau nordic, după cum se poate vedea din lectura operelor datorate scriitorilor naturişti.

Printre aceştia se numără şi o femeie, Margita Figuli, a cărei operă bogată (povestiri, romane, lucrări pentru copii etc.) a fost apreciată în epocă, nuvela-roman Tri gaštanové kone (Trei roibi, 1936; tradusă în limba română), pe tema iubirii supuse la probe, a recompensei pentru corectitudine morală în conduită, considerată una dintre cele mai frumoase nuvele din literatura slovacă, se termină cu un happy-end, după ce eroina parcurge o traiectorie plină de suplicii. Obligată de părinţi să se mărite cu bogătaşul Zápotočný şi astfel să-şi încalce cuvântul dat lui Peter de care o leagă o dragoste adevărată şi căruia îi promisese că îl va aştepta să revină cu trei roibi ca semn că a încropit o mică gospodărie, construind o casă pentru ei doi, gelozia şi comportamentul brutal al lui Zápotočný o duce la disperare, o îmbolnăveşte la trup şi la suflet, o face să piardă sarcina. Acţiunea culminează cu un tablou de o puternică sugestivitate. Zápotočný, în culmea furiei că Peter a revenit în sat, maltratează calul pe care trebuie să-l ţină de căpăstru Magdaléna. Calul, înnebunit de durere când stăpânul îi scoate ochiul cu un fier înroşit în foc, îl calcă în picioare pe torţionarul său, Zápotočný. Imaginea, deosebit de puternică, poartă încărcătură simbolică, cum de bună seamă motivul calului pe parcursul întregului text contribuie prin semnificaţiile sale la subtilitatea analizei psihologice. Acţiunea se desfăşoară în mijlocul naturii, iar conflictul îşi începe ascensiunea în momentul când tineretul participă la jocurile tradiţionale prilejuite de Sf.Ioan (sânziene). 

 De succes s-a bucurat romanul istoric Babylon, scris în timpul războiului cu vădite aluzii la cataclismul prin care trecea societatea slovacă în vremea aceea, dar povestind evenimente din războiul dus de imperiul babilonian, învins în cele din urmă de către perşi. Pe fundalul aceleiaşi configuraţii a personajelor reunite într-un “triunghi al dragostei,” dintre  o fată simplă, Nanai, soţul ei, Nebuzardar, un oştean cu rang înalt în oastea lui Nabucodonosor, şi iubitul acesteia, persanul Ustiga, sunt prezentate episoade din viaţa înaltei societăţi, a poporului, confruntări armate, toate concurând în final pentru a arăta absurditatea războiului şi nevoia de înţelegere şi afecţiune dintre oameni. 

Opera lui František Švantner (1912-1950) este considerată drept culminarea şi chiar epuizarea formulei naturiste, a  curentului care punea în prim plan natura, viaţa pură în sânul acesteia, în simbioză cu ea. Aceste aspecte şi-au găsit expresia în mod relevant în nuvela-roman Nevesta hôľ (1946), unde eroina (al cărei nume Zuna parcă poartă inflexiuni de “zână”) se metamorfozează în mod misterios în stihie, iar subiectul epic se estompează la maximum. Şi alte opere ale acestui autor sunt pline de mister şi mistificări (Aťka, Malka etc. din volumul Malka, 1942). Compoziţia, de asemenea, prezintă aspecte insolite, iar mijloacele artistice sunt puternic lirizate, preluate din arsenalul poetic. În cea de-a doua fază de creaţie, faza analitică, soldată cu un volum de proze scurte apărut postum,  Dáma ( O doamnă, după titlul uneia dintre povestiri), autorul şi-a propus să sondeze condiţia umană din punct de vedere etic. Romanul, rămas neterminat, Život bez konca (Viaţă fără de sfârşit, 1956) redat şi în limbaj cinematografic, este un roman-fluviu, cuprinzând diferite aspecte, sociale, psihologice, morale, etc. ale vieţii în Slovacia de la răscrucea secolelor, laturi mai mult sau mai puţin demne, vicii umane, calităţi, mizeria umană, abjecţia şi aspiraţia spre puritate sau măcar normalitate şi care la un loc constituie însăşi esenţa vieţii, un carusel al morţii şi renaşterii, determinat de vitalism biologic şi fatalism iraţional. În româneşte sunt traduse povestirea Ľudská hra – Joc omenesc   (Gheorghe Călin)

Pe lângă aceşti patru autori, istoria literară slovacă o mai încadrează în curentul naturist pe Hana Zelinová, cu o operă relativ bogată şi cu succes la public.
Unul dintre scriitorii reprezentativi pentru curentul realismului socialist, apariţia romanului său Pole neorané (Câmp nearat, 1932) constituind data afirmării acestui curent, a fost Peter Jilemnický (1901-1949), de origine ceh, naturalizat slovac. A debutat în limba cehă, a participat ca voluntar la acţiunea de întrajutorare proletară „Interhelpo“, în cadrul căreia s-a plecat în Uniunea Sovietică pentru a contribui la construirea societăţii socialiste, şedere care I-a oferit material pentru cărţi de reportaje şi nuvele, precum şi oportunitatea de a deveni ziarist. Pe lângă romane tipic realist socialiste, a dat o variantă artistică a imaginii regiunii Kysuce, care se evidenţia, după spusele autorului prin „frumuseţe şi sărăcie, “ în romanul său care a rezistat la proba timpului şi a timpurilor, Víťazný pád (Cădere victorioasă- 1929). Marcat de expresionism şi idei de stânga, acesta zugrăveşte destinul unui răzvrătit împotriva soartei, Maťo Horoň. Căderea sa –uciderea iubitei infidele şi încarcerarea – îi va revela faptul că omul trebuie să lupte cu destinul său. Romanul Kompas v nás (Busola se află în noi, 1937) cu o compoziţie încadrată, alcătuită din mai multe povestiri, îşi propune reconcilierea ideologiei cu exigenţele esteticii. Ultima sa lucrare Kronika - cronica insurecţiei naţonale din august, tradusă în limba română, este o lucrare schematică, proletcultistă.

Fraňo Kráľ (1903-1955), autor al unor volume de versuri lirice, dar şi de romane tributare ideologiei de stânga, conforme unor scheme previzibile, a cultivat proza pentru copii şi tineret, în care, deşi  la rândul ei făcea uz de „cheia socială“ sub imperiul aceloraşi tendinţe realist- socialiste, a reuşit totuşi să surprindă convingător unele aspecte din viaţa şi psihologia copilului. Protagoniştii şi-I recruta în exclusivitate  din păturile sociale dezavantajate (Jano- Ion; Čenkovej deti- Copiii Čenkovei).

Trecerea spre o nouă epocă, cea postbelică, s-a produs datorită scrierilor autorilor cărora  Oskár Čepan (1977) le-a atribuit numele de básnici sujetu – poeţii subiectului epic, şi anume:  Dominik Tatarka, Ján Červeň, Peter Karvaš. Doi dintre ei (Dominik Tatarka şi Peter Karvaš ) au avut parte de un parcurs contradictoriu, ajungând în deceniul al şaptelea al secolului IXX, dizidenţi.

Dramaturgia s-a  dezvoltat mai anevoios decât poezia şi proza, deşi teatrul ca instituţie a fost fondat imediat în anii de după restauraţie. Adevărul este însă că instituţia a început să funcţioneze cu un corp artistic alcătuit din actori slovaci abia din 1932. Printre oamenii de teatru (actori şi regizori) s-au numărat personalităţile emblematice ca: Janko Borodáč, Oľga Országhová-Borodáčová, Andrej Bagar. 

Dramaturgii se recrutau din rândurile generaţiei mai în vârstă, printre autori numărându-se adepţii realismului ( Timrava, Jégé,  Tajovský), treptat afirmându-se  cei  din generaţia postbelică. Creaţia dramatică a acestora se caracteriza asemeni altor genuri prin pluralism, diversitate, din amalgamul de valori cristalizându-se unele vârfuri de excelenţă, iar altele, piesele livreşti,  au rămas nejucate.

Elemente naturiste şi simboliste şi-au pus amprenta pe lucrările unor autori, ca: Štefan Letz, Kvetoslav Florián Urbanovič, Martin Rázus, Ivan Stodola ş.a. Avangarda expresionistă era alcătuită, printre alţii,  de Jarko Elen, VHV.

Ivan Stodola (1888-1977), de profesie medic, cu studii în metropole europene importante, unde a avut ocazia să se familiarizeze cu tehnica punerii în scenă a pieselor,  a devenit unul dintre cei mai buni şi de succes autori dramatici. A scris cu precădere comedii, pe teme actuale:  Náš pán minister (Domnul nostru ministru, 1927), Čaj u pána senátrora (Ceai oferit de domnul senator, 1929), tragi-comedia Jožko Púčik a jeho kariéra (Ioşca Bobocelul şi cariera sa, 1931), o caricatură şi denunţare a falsei carităţi, cu  comic de situaţie, de caracter şi cel verbal, având cu certitudine model în Gogol, dar preluând tradiţia numelor comice de la întemeietorul, la slovaci, a fenomenului teatral viabil, Ján Chalupka (1817-1871). Alte comedii satirice: Belasý encián (Brânduşa albastră, 1931), Mravce a svrčkovia (Furnici şi greieri, 1943). Tragedia Bačova žena (Nevasta baciului, 1928), cu reminiscenţe ale atmosferei Cehoviene prezintă  motivul soţului revenit acasă, după ce a fost dat dispărut, motiv des întâlnit în perioada interbelică  (l-a dezvoltat Rázus, Chrobák). Ivan Stodola este autorul unui experiment pirandellian,  Komédia (Comedie, 1944) în care utilizează procedee cum sunt teatrul în teatru, parodia, mistificarea autorului, a personajelor.

Tendinţe lirizante s-au întruchipat în lucrarea lui Peter Zvon (1913-1942) Tanec nad plačom (Dansând pentru  plâns, 1943) cu două planuri temporale şi elemente de intertextualitate, ideea piesei constând în confruntarea evului mediu cu vremurile contemporane pentru a constata existenţa diferenţelor, esenţa modificărilor. Autorul, pe numele său adevărat Vladimír Sýkora,  a fost şi teoretician al artei dramatice (făcea uz de alt pseudonim, Juraj Valach). 

Drama de idei a fost cultivată de scriitorul slovac (de etnie maghiară), Július Barč-Ivan (1909-1953), cunoscut şi ca prozator. Îl preocupă dualitatea, dedublarea, tizul, binele şi răul, lumina versus tenebrele din om,  eticul. Debutul în dramaturgie, piesa 3000 ľudí (3000 de oameni, 1935), încearcă să soluţioneze un conflict social prin actualizarea idealurilor utopice de solidaritate cu cei nevoiaşi. Primul succes l-a înregistrat cu piesa Mastný hrniec (frazeologism însemnând - Ciolanul, 1941) comedie pe teme politice de actualitate. Cea mai bună lucrare dramatică a sa este considerată tragedia Matka (1943), cu multiple posibilităţi de interpretare, pe de o parte mărturie a iubirii materne, gata de sacrificiu (în cadrul unei controverse dintre cei doi fraţi, degenerată în agresiuni fizice, mama se interpune şi moare înjunghiată), dar pe fundalul unei dispute de natură teologică, privind fatalitatea şi libertatea de voinţă a individului versus puterea divină, precum şi confruntarea dintre elemente arhetipale,   principiul patern, masculin (întruchipat de Jano) şi cel matern, feminin (reprezentat de Paľo). Problema acestei confruntări o va relua îintr-una din lucrările sale de proză, Cesta ďaleká (Drum lung, 1950). De formaţie preot evenghelic, Barč-Ivan a rămas mereu preocupat de probleme de etică creştină. Dintre piesele cu astfel de preocupări jocul subtil de idei îşi va găsi concretizarea în drama Dvaja (Doi, 1945), unde protagoniştii legaţi de comiterea unei crime, se confruntă fiecare cu celălalt şi cu sinele său, căutând să fie absolviţi de sentimentul de culpă. Mariana, soţia lui Johny, care se comportă urât cu ea, este „ajutată“ să scape de acesta de cei doi parteneri ai săi, August şi Mauro, cu toţii fiind artişti de circ. Dar, de fapt, vina este a tuturora, fiecare a contribuit într-un fel la comiterea ei. Critica literară slovacă găseşte în această piesă aspecte de teatru al absurdului.

Cinematografia slovacă
Apariţia şi începuturile cinematografiei slovace sunt legate de perioada austro-ungară,  prima reprezentaţie cinematografică realizându-se de Crăciun, în 1896, la Bratislava.

Filmul slovac propriu-zis se dezvoltă relativ târziu, mai întâi din iniţiativele slovacilor stabiliţi în America, care înfiinţează societăţi cinematografice şi vin să turneze în Slovacia. Cu primul film mut din 1921, intitulat Jánošík (numele unui haiduc, un Pintea Viteazul al slovacilor), Slovacia s-a situat printre primele zece ţări care au produs film mut de lung metraj. În anul 1995 UNESCO l-a înscris pe lista patrimoniului cultural al umanităţii.

Abia în 1933 artistul fotograf Karel Plicka (1894-1987) realizează un film slovac artistic, Zem spieva (Cântă pământul). Karel Plicka e, de asemenea, un faimos culegător de folclor autentic, în peregrinările sale vizitând şi România, zonele locuite de slovaci (îndeosebi judeţele Arad, Bihor, Sălaj). După revoluţia de catifea au apărut postum basmele culese de la  emigranţii slovaci din Bihor, aşezaţi în Cehia.

Următorul film slovac de succes a fost  filmul Jánošík (1935), turnat de asemenea de către cehi, în regia lui Martin Frič, dar având coloana sonoră în limba slovacă şi în rolul pricipal pe slovacul Paľo Bielik, ulterior regizor, devenit un personaj de  legendă  al cinematografiei slovace. Filmul a fost prezentat la Festivalul Internaţional de Cinematografie de la Veneţia în 1936, fiind achiziţionat de 40 de ţări.

Treptat filmul a căpătat diferite finalităţi, propagandistice, informative, de documentare şi culturalizare (pentru nevoile şcolilor), filme artistice. În cadrul companiei pentru film şcolar a luat fiinţă şi primul film de desene animate, realizat în 1942 de artistul  Viktor Kubal după romanul lui Jožo Nižnánsky,  Studňa lásky (Fântâna dragostei, în traducere românească două ediţii, 1971, traducere Ion Cîrmaciu; 1992). În 1937 Bohuš Vančo semnează prima carte despre cinematografia slovacă.

(D.M.ANOCA, Slovenská literatúra v 20.storočí. Obdobie medzi dvoma vojnami (1918-1945). Literatura slovacă din secolul XX. Perioada interbelică (1918-1945). Editura Universităţii din Bucureşti, 2009. p. 113-148)
� V. Mihai Eminescu: Dobrý junák – Lipový kvet. Traducere de Rudo Brtáň, în revista   „Naše snahy,“ VI, nr. 6, p.28.








